C 214/74
EL
Επίσημη Εφημερίδα της Ευρωπαϊκής Ένωσης
16.6.2023
Τετάρτη 18 Ιανουαρίου 2023
70. τονίζει ότι η ανάπτυξη συνεκτικών, συμπληρωματικών και διαλειτουργικών αμυντικών δυνατοτήτων είναι σημαντική για την ενίσχυση της ασφάλειας της ευρωατλαντικής ζώνης σύμφωνα με την αρχή του ενιαίου συνόλου δυνάμεων· καλεί την ΕΕ και το ΝΑΤΟ να διατηρήσουν την παγκόσμια τεχνολογική πρωτοπορία στον τομέα των στρατιωτικών δυνατοτήτων· τονίζει την ανάγκη να διασφαλιστεί η συνοχή του αποτελέσματος μεταξύ των αντίστοιχων διαδικασιών σχεδιασμού της ανάπτυξης ικανοτήτων της ΕΕ και του ΝΑΤΟ· υπογραμμίζει την ανάγκη να αναπτύξει η ΕΕ τις δικές της αμυντικές ικανότητες και στρατηγική αυτονομία, προκειμένου να ενισχυθεί επίσης η ικανότητά της να καταστεί ισχυρότερος εταίρος των συμμάχων της· καλεί τα κράτη μέλη της ΕΕ που είναι μέλη του ΝΑΤΟ να αυξήσουν τους στρατιωτικούς προϋπολογισμούς τους τουλάχιστον στο 2 % του ΑΕΠ, σύμφωνα με τις κατευθυντήριες γραμμές του ΝΑΤΟ·
71.
εκφράζει την ικανοποίησή του για τη συμμετοχή των ΗΠΑ, του Καναδά και της Νορβηγίας στο έργο PESCO για τη στρατιωτική κινητικότητα, η οποία είναι ουσιαστικής σημασίας για την άμυνα της Ευρώπης και σημαντική για την αύξηση της συνοχής μεταξύ των προσπαθειών της ΕΕ και του ΝΑΤΟ για τη διευκόλυνση της μετακίνησης των στρατιωτικών δυνάμεων· υπενθυμίζει, ωστόσο, ότι η συμμετοχή τρίτων χωρών σε μεμονωμένα έργα PESCO πρέπει να αποφασίζεται κατά περίπτωση, όταν η συμμετοχή αυτή είναι προς το στρατηγικό συμφέρον της ΕΕ· εκφράζει την ικανοποίησή του για την πρόσφατη αίτηση του Ηνωμένου Βασιλείου να συμμετάσχει στο έργο PESCO για τη στρατιωτική κινητικότητα· υπενθυμίζει στα κράτη μέλη που συμμετέχουν στην PESCO την ανάγκη για ταχεία υλοποίηση των επιχειρησιακών και συνεργατικών δεσμεύσεών τους· χαιρετίζει τον διαρθρωμένο διάλογο ΕΕ-ΝΑΤΟ για τη στρατιωτική κινητικότητα· χαιρετίζει το σχέδιο δράσης για τη στρατιωτική κινητικότητα 2.0, όπως παρουσιάστηκε από την Επιτροπή και τον ΑΠ/ΥΕ στις 10 Νοεμβρίου 2022, και ζητεί την ταχεία εφαρμογή του σε συνέργεια με το έργο PESCO για τη στρατιωτική κινητικότητα· ζητεί την ενίσχυση του μηχανισμού «Συνδέοντας την Ευρώπη» όσον αφορά τα έργα στρατιωτικής κινητικότητας· καλεί τα κράτη μέλη να αναλάβουν δράση για την απλούστευση και την εναρμόνιση των διαδικασιών στρατιωτικής κινητικότητας και να συντομεύσουν τα χρονοδιαγράμματα για τη χορήγηση άδειας, ώστε να είναι σε θέση τα κράτη μέλη της ΕΕ να ενεργούν ταχύτερα και να αυξήσουν την αποτελεσματικότητα της αντίδρασης· τονίζει ότι το νέο σχέδιο δράσης για τη στρατιωτική κινητικότητα πρέπει να διασφαλίζει ότι οι απαιτήσεις στους τομείς των υποδομών, της ανθεκτικότητας και της εφοδιαστικής αξιολογούνται από τη σκοπιά της στρατιωτικής στρατηγικής· υπογραμμίζει την ανάγκη πρόσθετης χρηματοδότησης για αυτή την εμβληματική πρωτοβουλία συνεργασίας ΕΕ-ΝΑΤΟ· καλεί την ΕΕ να εξετάσει το ενδεχόμενο να προσκαλέσει την Ουκρανία, τη Γεωργία και τη Δημοκρατία της Μολδαβίας να συμμετάσχουν σε έργα PESCO, όπως η στρατιωτική κινητικότητα·
72.
τονίζει τη σημασία της στενής σχέσης της ΕΕ με τις Ηνωμένες Πολιτείες, η οποία βασίζεται στις κοινές αξίες της δημοκρατίας, της ελευθερίας και του κράτους δικαίου· εκτιμά τη δέσμευση των Ηνωμένων Πολιτειών και της σημερινής κυβέρνησής τους όσον αφορά την εδαφική άμυνα της Ευρώπης, ιδίως υπό το πρίσμα του επιθετικού πολέμου της Ρωσίας κατά της Ουκρανίας που απειλεί ολόκληρη την ήπειρο· λαμβάνει υπό σημείωση το γεγονός ότι οι Ηνωμένες Πολιτείες αντιμετωπίζουν επίσης προκλήσεις στον Ινδοειρηνικό για να αντιμετωπίσουν την αυξανόμενη στρατιωτική στάση της Κίνας και τονίζει ότι τα κράτη μέλη της ΕΕ πρέπει να εντείνουν τις προσπάθειές τους για τη βελτίωση των ευρωπαϊκών αμυντικών ικανοτήτων, προκειμένου να ανοίξουν τον δρόμο για τη μετατόπιση του φόρτου μακροπρόθεσμα, με την ΕΕ να αναλαμβάνει μεγαλύτερη ευθύνη για την άμυνά της·
73.
εκφράζει την ικανοποίησή του για τον διάλογο ΕΕ-ΗΠΑ για την ασφάλεια και την άμυνα ως σημαντικό ορόσημο για τη στενότερη διατλαντική συνεργασία· ενθαρρύνει τον ΑΠ/ΥΕ να δώσει ιδιαίτερη προσοχή στην ασφάλεια της ανατολικής και νότιας γειτονίας στο πλαίσιο αυτού του διαλόγου, να συμπεριλάβει στη συζήτηση τομείς όπως οι αμοιβαίες πρωτοβουλίες ασφάλειας και άμυνας, οι αποστολές και επιχειρήσεις ΚΠΑΑ, ο αφοπλισμός και η μη διάδοση, η καταπολέμηση της τρομοκρατίας, η βελτίωση της ανταλλαγής πληροφοριών μεταξύ των υπηρεσιών πληροφοριών, ο αντίκτυπος των ρηξικέλευθων τεχνολογιών, η κλιματική αλλαγή, οι υβριδικές απειλές, η άμυνα στον κυβερνοχώρο, η στρατιωτική κινητικότητα, η διαχείριση κρίσεων και η σχέση με στρατηγικούς ανταγωνιστές·
74. επαναλαμβάνει την έκκλησή του για θεσμοθετημένη συνεργασία στον τομέα της ασφάλειας και της άμυνας με το Ηνωμένο Βασίλειο· ενθαρρύνει το Ηνωμένο Βασίλειο να συνεργαστεί σοβαρά με την ΕΕ για την αντιμετώπιση πιεστικών στρατηγικών προκλήσεων, διασφαλίζοντας τη συμπληρωματικότητα και τις συνέργειες των δράσεων· ενθαρρύνει τον ΑΠ/ΥΕ να καλέσει το Ηνωμένο Βασίλειο, σε ad hoc βάση, σε άτυπες συνόδους των Υπουργών Εξωτερικών (και Άμυνας) του Συμβουλίου για ανταλλαγή απόψεων σχετικά με ζητήματα κοινού ενδιαφέροντος, ταυτόχρονα προστατεύοντας πλήρως την αυτονομία λήψης αποφάσεων της ΕΕ· επισημαίνει ότι τα παράλληλα έργα για την ανάπτυξη μελλοντικών εναέριων συστημάτων μάχης αποτελούν αναποτελεσματική χρήση των πόρων και, ως εκ τούτου, συνιστά τη συγχώνευση των δύο έργων· χαιρετίζει την στήριξη του Ηνωμένου Βασιλείου προς την Ουκρανία·
75.
εκφράζει έντονη ανησυχία για την αυξημένη αστάθεια των γειτονικών μας χωρών, η οποία συχνά οφείλεται σε εσκεμμένες ενέργειες κακόβουλων παραγόντων οι οποίοι, μέσω διαφόρων ενεργειών, αποδυναμώνουν τις δημοκρατικές μεταρρυθμίσεις με απώτερο στόχο την αποδυνάμωση της ΕΕ· υπογραμμίζει ότι η ασφάλεια της ΕΕ συνδέεται στενά με την ασφάλεια των άμεσων γειτόνων μας στην ανατολική και νότια γειτονία της ΕΕ, καθώς και στα Δυτικά Βαλκάνια· ζητεί την εμβάθυνση της στρατιωτικής συνεργασίας και της συνεργασίας στον τομέα της ασφάλειας με ομόφρονες χώρες της ανατολικής εταιρικής σχέσης, μεταξύ άλλων με την ενίσχυση της διάστασης της ασφάλειας της ανατολικής εταιρικής σχέσης και για την ενίσχυση των διαλόγων για την πολιτική ασφάλειας και άμυνας, ιδίως με την Ουκρανία, τη Γεωργία και τη Δημοκρατία της Μολδαβίας· ζητεί αυξημένη συνεργασία στον τομέα της ασφάλειας και της άμυνας με εταίρους στη Νότια Γειτονία· καλεί την ΕΕ να διαδραματίσει σημαντικό ρόλο στη Μεσόγειο,